དེ་རྗེས་དཔལ་ལྡན་ཚོགས་གཞོན་མཆོག་གིས་འཚམས་འདྲི་དང་སྦྲགས་གསུང་དོན།དེང་སང་བཞུགས་སྒར་རྡ་སར་ཕྱིའི་སྐུ་མགྲོན་མང་དག་ཅིག་གཞུང་འབྲེལ་དང་གཞུང་འབྲེལ་མིན་པའི་ཐོག་གྲོས་ཚོགས་སོགས་ལ་གཟིགས་བསྐོར་ཕེབས་ཀྱི་ཡོད་པ་དང་།ད་ལོ་གྲོས་ཚོགས་ནང་གཞུང་འབྲེལ་མིན་པའི་ཐོག་སྐུ་མགྲོན་༢༠༠མ་ཟིན་ཙམ་ཕེབས་ཡོད།དེ་རིང་ཁྱེད་རྣམས་གཞུང་འབྲེལ་ཐོག་ཕེབས་པ་ཙམ་མ་ཟད།ང་རང་ཚོ་མི་རིགས་གཉིས་ཀྱི་སྐད་ཡིག་ཐོག་ནས་སྐད་བརྡ་འཕྲོད་པའི་ཐོག་བགྲོ་གླེང་ལྷུག་པོ་གནང་རྒྱུ་བྱུང་བར་དགའ་ཚོར་ཆེན་པོ་བྱུང་།ང་ཚོའི་མང་གཙོ་ནི་༧གོང་ས་མཆོག་གིས་ཕྱི་ལོ་༡༩༥༢ཙམ་ནས་དགོངས་གཞི་ཡོད་པ་ཞིག་དང་།དེ་ནས་༥༨དང་།རིམ་བཞིན་ཕྱི་ལོ་༡༩༦༠ལོར་༧གོང་ས་མཆོག་གིས་མང་གཙོ་གསོལ་སྩལ་གནང་སྟེ།ད་ཆ་མང་གཙོ་ཚད་ལྡན་ཞིག་ཆགས་ཐུབ་པ་བྱུང་ཡོད།